Ego Manasses Dei gratia Lingonensis episcopus notum volo fieri quod Maugerius prepositus Barri, in mea presentia constitutus, abrenunciavit per manum meam omnibus querelis quas adversus domum de Moris habebat, et quicquam in finagio de Moris et de Villenesse, sive in alodio, sive in feodo, sive in censu, vel in vadimonio aut alio quovis modo possidebat, seu jure aliquo reclamabat, libere et quiete predicte domui in pace dimisit, excepto eo quod tenebat Odo de Morech, de tenemento Stephani quondam Barri prepositi, patris sui. Promisit insuper in manu mea quod in predictis finagiis nihil ultra conquiretur, neque in vadimonio, neque proprietatis jure, seu alio quolibet modo possidendum; et eleemosynam quam Stephanus prepositus et Emeniardis uxor ejus ecclesie de Moris fecerant, in omnibus de quibus investita erat ecclesia de Moris in alodio Sellarum, a via vallis Saleis usque ad pontem Sellarum et usque ad montem Orgel, laudavit predictus Maugerius, et eidem ecclesie confirmavit. Hoc et laudavit Stephanus, filius predicti Maugerii, et Sybilla, uxor ejus. Item Petronilla, uxor Hugonis Goriardi, et Joannes, filius ipsius, dederunt Deo et ecclesie de Moris landam unam que est subtus Cherrevi, juxta landam de Moris, et eleemosynam quam predictus Hugo pro anima sua eidem domui fecerat, laudaverunt. Usuarium videlicet totius terre sue de villa super Arciam et de Maignant in pascuis omnium animalium et duodecim denarios censuales condonavit, quos ei annuatim debebat eadem ecclesia de terris existentibus apud grangiam Montismedii. Hoc laudaverunt filie eorum Lucia, Aalis, Agnes, Adelina. Actum est anno Domini MºCºLXXXºIIº.